Бейхэ я хьэщIэр
Ди республикэм щыпсэу лъэпкъхэм яку дэлъ зэхущытыкIэ гуапэр гъэбыдэным, лъэпкъ Iуэхур егъэфIэкIуэным, щIэблэр хабзэ-бзыпхъэхэм щIэпIыкIа хъуным папщIэ Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ КъБР-м и министерствэм къызэригъэпэщащ «Къунакъ — 2021» Iуэхур. Ар екIуэкIащ фокIадэм и 24-м щегъэжьауэ жэпуэгъуэм и 1 пщIондэ. Iуэхум къигъэувырт ныбжьыщIэр (къунакъыр) махуэ зыбжанэкIэ унагъуэ имыцIыхум щыпсэуну, абы къыщекIуэкI хабзэхэр зригъэлъагъуну, унагъуэм я Iуэхухэм хэтыну, здэщыIэ къуажэм е къалэм щIалэгъуалэм папщIэ Iуэхугъуэу къыщызэрагъэпэщхэм екIуэлIэну.
Министерствэм къызэригъэпэща Iуэху щIагъуэм хэтащ Къармэхьэблэ къуажэм щыщу Бейхэ Хьэбасрэ Таерэ я унагъуэр. Ахэр бысым яхуэхъуащ Май къалэм дэт гимназие №1-м и епщыкIузанэ классым щеджэ Рудик Евгений. НыбжьыщIэр гуапэу ирагъэблэгъащ унагъуэм. Бейхэ я унэгуащэр, Тае, къуажэ шолым математикэмкIэ егъэджакIуэщ, я нысэ Лианэ а школ дыдэм психологыу щолажьэ. Абы и фIыгъэкIэ, я хьэщIэ цIыкIур къармэхьэблэдэс ныбжьыщIэхэм яхэтыну, зригъэцIыхуну, ныбжьэгъу яхуэхъуну и насып къихьащ. Бейхэ я сабийхэм, Ислъам, Беслъэн, Рианэ сымэ я щIыгъуу, Евгений еджапIэм щекIуэкI дерсхэм екIуэлIащ. НыбжьыщIэм и нэгу зыщрагъэужьащ къуажэм и щIыуэпсым, щагъэгъуэзащ и тхыдэм, абы къыщекIуэкI хабзэ, зэхущытыкIэ дахэхэм. Евгений яшащ унагъуэм я шынэхъыжьым и Iэщ фермэм: адыгэхэм я Iэщ зехуэкIэм къахутепсэлъыхьащ. Бейхэ я къунакъым папщIэ Къармэхьэблэ дэт школ №2-м пшыхь къыщызэрагъэпэщащ, адыгэ джэгу ящIащ. ХьэщIэм зыщрагъэплъыхьащ Дзэлыкъуэ щIыналъэм и музейм, нэгузыужь яшащ Псыхуабэ.
Евгений игу ирихьащ бысымым я шыгъупIастэ IэфIыр. Адыгэ шхыныгъуэхэм я цIэхэм, ахэр къызыхащIыкIым ныбжьыщIэр фIэгъэщIэгъуэну щIэупщIэрт.
МахуитхукIэ щыхьэщIащ Рудик Евгений Бейхэ я унагъуэм. Ар ягу дыхьащ езы унагъуэми, школым и лэжьакIуэхэми, ныбжьэгъу хуэхъуа цIыкIухэми. Адыгэм и дежкIэ хьэщIэр псом нэхърэ нэхъ лъапIэщ. Абы лъагъэс ерыскъым я нэхъ IэфIыр, пэшым я нэхъ тыншыр, гъуэлъыпIэм я нэхъ щабэр. Ар зыхищIащ Евгений. «Уэр папщIэ ди куэбжэр сыт щыгъуи зэIухащ»,- жраIащ ар щежьэжым.
ГУГЪУЭТ Заремэ.
